ועדת העבודה, הרווחה והבריאות, כנסת 17, פרוטוקול מספר 136, 2007-01-09 09:30

משה שרוני: שלום, אני פותח את ישיבת הוועדה.

משה שרוני: במסגרת יום העסקים הקטנים והבינוניים שיש היום בכנסת, אנחנו דנים בתיקון הבטחת הכנסה של עובד עצמאי.

משה שרוני: היות שהיוזם ליום העסקים הקטנים והבינוניים בכנסת הוא סטס מיסז'ניקוב, ניתן לו לפתוח.

סטס מיסז'ניקוב: אני מודה ליו"ר שהוא מרים את הכפפה ביום העסקים הזה, ולוקח נושא מאוד חשוב ומעמיד את זה בראש סדר הישיבה.

סטס מיסז'ניקוב: במקומי היה צריך להיות כאן היוזם של הצעת החוק, יורי שטרן.

סטס מיסז'ניקוב: הוא במשך 10 שנים לחם על דברים משמעותיים, אבל הוא לוחם במלחמה הכי גדולה בחייו.

סטס מיסז'ניקוב: נאחל לו, שינצח את זה כמו שהוא ניצח בהרבה קרבות.

סטס מיסז'ניקוב: אני לא יודע כמה אני צריך להרחיב לגבי החוק הזה.

סטס מיסז'ניקוב: החוק הזה צודק.

סטס מיסז'ניקוב: יושב פה חה"כ טל שניסה להעביר את זה במשך כמה כנסות.

סטס מיסז'ניקוב: כחבר כנסת חדש אני מתפלא, למה הצעת חוק כל כך צודקת וכל כך משמעותית למשק הישראלי נחסמה עד כה על ידי כל מיני שיקולים קואליציוניים של משרד האוצר.

סטס מיסז'ניקוב: כולנו יודעים שעסקים עצמאיים זה מנוף לכלכלה הישראלית.

סטס מיסז'ניקוב: כל העולם משקיע בעסקים קטנים וביזמים.

סטס מיסז'ניקוב: אפילו יפן, בגלל האטה בכלכלה שלה, התחילה להשקיע בעסקים קטנים ובינוניים מיליארדים, כדי לקדם את הכלכלה שלה ולתת מנוף נוסף.

סטס מיסז'ניקוב: בבריטניה משקיעים עשרות מיליונים בהקמת בתי ספר ליזמות.

סטס מיסז'ניקוב: אני יכול לתת דוגמאות אינספור מהעולם הנאור.

רן כהן: הפריחה הכי גדולה בארצות הברית היתה בימי קלינטון.

משה שרוני: בואו ניקח את זה בקנה מידה של מדינת ישראל.

משה שרוני: אם היו לנו את אוצרות שהיו באנגליה, זה היה משהו אחר.

רן כהן: הוא אומר, שאם נשקיע בעסקים קטנים אנחנו נהיה גדולים כמותם.

סטס מיסז'ניקוב: אנחנו יודעים שליצור מקום עבודה בעסק קטן עולה 6,000 שקלים, בניגוד לעסק גדול ששם זה עולה 75,000 שקלים.

סטס מיסז'ניקוב: העסקים הקטנים זה מנוף להקטנת האבטלה.

סטס מיסז'ניקוב: השאלה היא, מי ייכנס לעסק קטן וליזמות, כאשר יחשבו מה יקרה אם יפשטו רגל או ייקלעו למשבר.

סטס מיסז'ניקוב: עסקים נולדים וקמים.

סטס מיסז'ניקוב: קץ הצמיחה של העסקים הקטנים בארץ אפילו מקדים את קץ גידולה של האוכלוסייה.

סטס מיסז'ניקוב: אלה שמסתכנים ומקימים עסק, הם גיבורים.

סטס מיסז'ניקוב: רק בחוק ההסדרים הזה ביטלנו את דמי אבטלה לחייל משוחרר.

סטס מיסז'ניקוב: אותו חייל שמשולל דמי אבטלה ורוצה להקים עסק חדש, הוא צריך לחשוב מה יקרה לו אם.

סטס מיסז'ניקוב: עולה חדש שמגיע בגיל 40 לארץ ומקים עסק קטן, הוא צריך לדאוג איך הוא יפרנס את המשפחה שלו במקרה והעסק שלו יקרוס או שהגורמים הסביבתיים לא יאפשרו לו להתפתח.

סטס מיסז'ניקוב: אני חושב, שהיזמים והעצמאים משלמים ביטוח לאומי כמו השכירים.

משה שרוני: אבל הם לא משלמים אבטלה.

רן כהן: ההצעה שלכם היא שהם יתחילו לשלם גם דמי אבטלה.

סטס מיסז'ניקוב: ברור.

סטס מיסז'ניקוב: בינתיים לא רוצים לשמוע על זה.

סטס מיסז'ניקוב: אני הייתי באוצר וסיכמנו שהצעת חוק של יורי שטרן תעבור לקריאה טרומית.

סטס מיסז'ניקוב: אמרו לי, שזה יעבור בקריאה טרומית אבל אחר כך זה ייפסל.

סטס מיסז'ניקוב: אני מקווה שהוועדה הזאת וחברי הכנסת היוזמים יביאו את החוק הזה להיות חוק במדינת ישראל.

סטס מיסז'ניקוב: זה ייתן זירוז לעסקים קטנים, ייתן זירוז לעצמאים, כך שאנשים לא יחששו להרים כפפה ולהקים עסק.

משה שרוני: חה"כ טל, האם אתה מתכוון שישלמו דמי אבטלה רק לעסקים שפשטו רגל או לכולם?

דוד טל: כולם משלמים.

ג'ודי וסרמן: באילו נסיבות סגירה?

ג'ודי וסרמן: מתי יהיה בעל העסק העצמאי יהיה זכאי לקבל דמי אבטלה, האם רק כאשר הוא פשט רגל או גם בגלל שרצה לסגור עסק א ולפתוח עסק ב.

סטס מיסז'ניקוב: אם נלך לקולה, אפשר לומר רק כאשר הוא פשט רגל.

סטס מיסז'ניקוב: אם נרחיב את זה, צריך לבחון כל מקרה לגופו של עניין.

דוד טל: הוא לא חייב לפשוט רגל, אלא עומד לפשוט רגל.

סטס מיסז'ניקוב: נניח שהוא הולך לחפש מקורות כדי להרים את העסק שלו.

סטס מיסז'ניקוב: למה שאנחנו נמנע ממנו את זה?

רן כהן: במקביל לעובד שכיר.

רן כהן: כאשר עובד שכיר מפוטר, הוא מאולץ ולא בוחר במצב.

סטס מיסז'ניקוב: היום הגשתי עוד הצעת חוק שמתחברת לזה.

סטס מיסז'ניקוב: אני טוען, שאם בן אדם מובטל מקבל דמי אבטלה ורוצה לצאת ממעגל העוני הזה ולהיכנס ליזמות, צריך לקבל את האפשרות בחודשים הראשונים להשלים את דמי האבטלה.

אורית נוקד: אני רוצה לברך את סטס.

אורית נוקד: גם אני רואה בעסקים הקטנים כמנוף צמיחה, ואני חושבת שצריך לספק להם את כל התמיכה הנדרשת על מנת שהם יוכלו להניע.

אורית נוקד: הצעת החוק שהנחתי בכנסת הקודמת באה להשוות את המעמד של העצמאים למעמד של העובדים השכירים בעניין חוק הביטוח הלאומי.

אורית נוקד: יש היום צורות העסקה שונות, שברור שהן לא במסגרת יחסי עובד מעביד, כמו פרי לנסר, אבל הם נחשבים כעצמאים.

אורית נוקד: גם הם ייהנו מההגנה הזאת.

אורית נוקד: כמובן שהדבר כרוך בתשלום, ולכן הדבר צריך להיעשות בתיאום עם לשכת התיאום של העצמאיים.

אורית נוקד: מדובר פה בנוסח שהוא מאוד כללי וצריך לבדוק מה הם המקרים שבהם יקבלו את דמי האבטלה.

אורית נוקד: אני סבורה, שזה צריך להיות מאוד ברור.

אורית נוקד: אם מדובר במצב של פשיטת רגל, אז צריך להחיל את החוק.

אורית נוקד: לאור הדוח, שאומר ששליש מהעסקים הקטנים נמצאים בסכנת סגירה, מובן שבעלי העסקים והעובדים שם חשופים לאובדן הכנסה ולמצב בו תהיה הגדלת אבטלה.

אורית נוקד: המדינה צריכה לספק להם את רשת הביטחון.

אורית נוקד: הדברים נכונים גם לגבי צעירים.

אורית נוקד: צעירים או כל מי שמעוניין להקים עסק, יש בפניו מחסום שקשור במה שהחוק הזה מנסה לתת עליו מענה.

משה שרוני: השאלה היא, האם המדינה צריכה לממן אדם שרוצה להיות עצמאי ולא רוצה להיות שכיר ואחר כך קורה מה שקורה.

אורית נוקד: אני חושבת, שמאחר ואותו אדם משלם וישלם דמי ביטוח ועל מנת לעודד את העסקים הקטנים כמנוע לצמיחה, יש מקום לשינוי.

אורית נוקד: אני חושבת, שזה גם חלק מהשינוי שעובר על הביטוח הלאומי מתחילת תחיקתו ועד היום.

דוד טל: הצעת החוק היא חשובה, ולו רק מן הפן של הביטוח הסוציאלי לכל אדם עמל באשר הוא.

דוד טל: יש אנשים שרוצים להיות עצמאים, ויש כאלה שרוצים להיות שכירים.

דוד טל: אדם עמל באשר הוא צריך לקבל ביטחון סוציאלי ורשת ביטחון בשעת משבר.

דוד טל: הממשלה הזאת וממשלות העבר הלכו וקיצצו בדמי האבטלה לשכירים.

דוד טל: אני מבין, שזה לא יהיה פשוט להעביר את דמי האבטלה לעצמאים.

דוד טל: עם כל זאת, אני חושב שזה חשוב.

דוד טל: אנחנו רוצים להיות חברה צודקת, ושבשעת משבר איש ימצא את אחיו.

דוד טל: אני לא מדבר רק על שעת פשיטת רגל.

דוד טל: אני הייתי יותר מ-20 שנה עצמאי.

דוד טל: היו זמנים שהתבוננתי בעיניים קלות על השכר של עובדי הסתדרות או עירייה לעומת מה אני כעצמאי הרווחתי.

דוד טל: אם היית מבטיח לי אז 1,000 דולר בחודש, זה היה עולם ומלואו.

דוד טל: היום חלק גדול מהעצמאים משתכרים פחות מהשכר הממוצע של השכירים.

רן כהן: 920,000 שכירים בישראל משתכרים פחות מ-2,500 שקלים.

משה שרוני: מעל 70% של עובדי רשויות מקומיות ועיריות בקושי מגיעים לשכר המינימום.

דוד טל: אבל יש הרבה שכירים שהיו מסתפקים בימים קשים גם בזה.

דוד טל: פה אנחנו משיתים על העצמאי פרמיה, כמו ביטוח לכל דבר ועניין.

דוד טל: הוא משלם פרמיה, ותמורת הפרמיה הזאת הוא זכאי להטבות.

דוד טל: אתה ודאי זוכר את הימים ששכירים במדינת ישראל שילמו פרמיה, ובענף דמי אבטלה היו יתרות גדולות, עד אשר שהאבטלה עלתה והיתרות האלה הלכו וירדו.

דוד טל: מתקבל הרושם שעצמאים מרוויחים תמיד יותר, ולא כך.

דוד טל: הם תורמים תרומה חשובה וסגולית למשק של המדינה.

דוד טל: בכל עסק קטן כזה ישנם כמה עובדים.

דוד טל: גם אני בזמנו העסקתי 8 עובדים.

דוד טל: בכל אופן, אתה מצמצם את מעגל האבטלה.

דוד טל: יש להם חשיבות מאוד גדולה בהתפתחות של המשק הזה.

דוד טל: אנחנו חייבים לעודד את זה ולקבוע מסמרה בנושא הזה.

דוד טל: גם אם לא נצא כשכל תאוותנו בידנו, צריכים לעשות את האקט הזה.

דוד טל: ביטוח לאומי הקים ועדה בשנת 2004, אבל לא היתה שם החלטה חד משמעית.

דוד טל: לא היו מסקנות של הביטוח הלאומי.

משה שרוני: לא היו החלטיים כדי להגיע להחלטה.

דוד טל: מן הראוי שאדוני ידרוש את המלצות הוועדה, על מנת לראות איך אפשר לקדם את זה בשיתוף עם הביטוח הלאומי.

רן כהן: אדוני היושב ראש, אני רוצה להודות לך וליוזמים.

רן כהן: ההצעה הזאת היא הצעה מאוד נכונה.

רן כהן: מדינת ישראל לא יכולה להמשיך ללא ביטוח אבטלה של עצמאיים.

רן כהן: נכון שהבנייה הציונית ההיסטורית היתה בנויה על עובדים שכירים.

רן כהן: כל העניין הזה נעשה מדמי ביטוח אבטלה לגבי אנשים שכירים.

רן כהן: אנשים עצמאיים, הם אנשים עובדים וגם הם סובלים מאבטלה חיתוכית ומתקופות אבטלה במשק.

רן כהן: לכן, המשק והמדינה חייבים לבטח עצמאים, בתנאי שזה ביטוח לאומי.

רן כהן: לא מדובר על תמיכות הממשלה או מישהו אחר.

רן כהן: אדם עובד משלם ביטוח לאומי עבור דמי אבטלה עתידיים למקרה שהוא סוגר את העסק או נפרד ממנו.

רן כהן: אז הוא זכאי לקבל דמי אבטלה לתקופה זהה לזאת של שכיר.

רן כהן: לא מדובר על סכומים בלתי מוגבלים או על חודשים בלתי מוגבלים.

רן כהן: צריך להכיר בזה שאנשים עצמאיים הם אנשים עובדים, והם זכאים לאותן זכויות שישנן לשכירים.

רן כהן: אני מציע, שלא להתפרע.

רן כהן: צריכים לעשות זאת בקנה מידה סביר.

רן כהן: אני מציע, להתחיל במקרים של פשיטת רגל והפרדות משותפות.

רן כהן: מה קורה עם אדם שנפרד משותפות?

רן כהן: גם הוא צריך תקופת מעבר עד אשר הוא מתארגן להיות שכיר או להקים עסק משל עצמו.

רן כהן: אני מציע, שבהסכמת המציעים ההצעות יאוחדו להצעה אחת, ולהתקדם באופן המדוד הזה.

רן כהן: זה יהיה לתפארת ספר החוקים של מדינת ישראל.

אריה אלדד: יש לי שאלה אינפורמטיבית.

אריה אלדד: נניח ששכיר ועצמאי משתכרים 5,000 שקלים לחודש, האם הם משלמים אותו סכום של ביטוח לאומי?

רן כהן: העצמאי לא משלם ביטוח אבטלה.

אריה אלדד: ולפי ההצעה הזאת הוא יצטרך לשלם.

רן כהן: אגב, זה לא כתוב.

ג'ודי וסרמן: זה עולה מההצעה.

דוד טל: אצלי זה כתוב.

אלון זילברשץ: אני יו"ר ועדת העבודה של לשכת העצמאים.

אלון זילברשץ: היתה ועדה משותפת של אנשי המוסד לביטוח לאומי ושל אנשי להב.

אלון זילברשץ: ישבנו כמה חודשים, ביררנו את כל הנקודות שאתם מעלים עכשיו, מתי נחשב אדם כמובטל וכן הלאה כדי למנוע את כל ההונאות, והגענו למסקנות מסוימות.

אלון זילברשץ: גם ערבנו את האוצר בעניין הזה.

אלון זילברשץ: לאוצר יש דעה, שאני לא יודע מה היא.

דוד טל: הדעה של האוצר, שאי אפשר להקים מנגנון כזה.

טלי ארצי: אני אציג את העמדה של האוצר.

משה שרוני: האם הגעתם להסכמה מלאה, או רק של 60%?

אלון זילברשץ: הוועדה סיכמה את עבודתה, ויש המלצות שיוצגו פה על ידי אנשי הביטוח הלאומי.

אבי צרפתי: אנחנו עמדנו בראש ועדה, שהמנהל הכללי של המוסד לביטוח לאומי הקים בשנת 2004.

אבי צרפתי: במאי 2005 אנחנו הגשנו את הדוח שלנו למנהלת הביטוח הלאומי ולמנכ"ל.

אבי צרפתי: מטרות הקמת הוועדה היו לנסות ולראות, האם יש אפשרות טכנית ומהותית להתגבר על בעיות של הגדרת מי הוא עצמאי מובטל, וכיצד ניתן להשוות את הסטאטוס שלו כמובטל לסטאטוס של שכיר, הן מבחינת תקופת ההכשרה שנדרשת, הן מבחינת הזכויות שצריכות להינתן לו.

רן כהן: האם אתם בעד או נגד?

דוד טל: האם ההמלצות שלכם זאת העמדה שלכם?

אבי צרפתי: אלה ההמלצות של הוועדה.

אבי צרפתי: מנהלת הביטוח הלאומי טרם השלימה את הדיון בדוח ההמלצות של הוועדה, ויש בתוך המנהלה חילוקי דעות לכאן ולכאן בעניין המהותי הזה.

משה שרוני: הם גמרו במאי 2005, ובשנת 2007 הם לא גמרו.

משה שרוני: הם עוד לא התחילו.

משה שרוני: כנראה, שבשנת 2010 הם יגמרו את זה.

אבי צרפתי: גם אם יסכמו על מתווה מסוים לביטוח אבטלה לעצמאיים, עמדת כל חברי הביטוח הלאומי היא שבעיית המימון שלא נפתרה במסגרת הוועדה חייבת לבוא על פתרונה.

אבי צרפתי: דהיינו, העצמאים בתשלום דמי הביטוח שלהם חייבים לכסות את מלוא ההוצאה של דמי האבטלה, כפי שעשו השכירים והמעסיקים עם הקמת הענף הביטוחי הזה בחוק הביטוח הלאומי בשנות ה-70.

אבי צרפתי: גם השכירים וגם העצמאים שילמו לאורך 3 שנים, והקימו קרן שהספיקה ל-25 שנות ביטוח.

רן כהן: מי ששילם את דמי האבטלה זה גם השכיר וגם המעסיק.

רן כהן: במקרה הזה העצמאי צריך לשלם גם את החלק שלו כעובד וגם את החלק שלו כמעסיק.

אורית נוקד: כך הגענו לשנת 2010.

אבי צרפתי: אני באופן אישי סבור, שהעבודה שנעשתה בוועדה היא עבודה חשובה, היא עבודה שהצביעה על השאלות המהותיות לגבי אפשרות של ביטוח אבטלה לעצמאים, והצליחה לתת איזשהו מתווה שניתן ליישום.

דוד טל: מדוע היא לא סיימה את עבודתה?

דוד טל: למה היא לא קיבלה עמדה כזאת או אחרת?

משה שרוני: משרד האוצר, בבקשה.

דוד טל: לפני כן, אני רוצה לומר לנציגה, שאם יהיה רצון תימצא הדרך גם במשרד האוצר למצוא את המנגנון הזה.

דוד טל: זה לא כצעקתה.

משה שרוני: כך בחשבון שצריכים לדבר עם בעל הבית.

משה שרוני: כאן יש אנשים שהדריכו אותם מה להגיד בוועדה.

טלי ארצי: ועדת שרים לענייני חקיקה דנה בהצעת החוק של יורי שטרן והצעות חוק נוספות, והיא החליטה שאכן אפשר לתמוך בהצעה ובלבד שנוסח ההצעה יתואם עם משרד האוצר.

טלי ארצי: אנחנו הבענו את עמדתנו, שצריך לתת פיצוי לעצמאים שהעסק שלהם נסגר כתוצאה מאירועים שמקורם בכוח עליון או ממלחמה.

טלי ארצי: אמרנו שהנושא צריך להיות מתואם איתנו.

טלי ארצי: נוסח הצעת החוק לא תואם איתנו.

טלי ארצי: מדובר בהצעת חוק שהיא תקציבית, ולכן אנחנו מתנגדים.

רן כהן: אתם צריכים להתרגל לזה שהכנסת לא תחכה לכם.

רן כהן: מה זה לתאם אתכם?

רן כהן: אפשר לחשוב שאתם בעלי הבית.

רן כהן: ידעתם על הדיון הזה, הייתם יכולים לבוא עם הצעה.

משה שרוני: האם אתה לא מכיר את השיטה?

משה שרוני: האם אתה חושב שזה משתנה תוך יום?

טלי ארצי: מדובר בהצעה שהיא מורכבת, צריך להחליט מה זה סגירת עסק, מה היקף הפיצוי.

דוד טל: אם הייתם רציניים, היית מגיעה היום עם איזה ניסוח, היינו מברכים עליו, ולו רק שיהיה ביטוח אבטלה לעצמאים.

משה שרוני: אתה דורש דבר שאתה לא יכול לקבל.

משה שרוני: אני חושב, שהוועדה שעבדה כל כך הרבה זמן היתה צריכה להביא את כל הקריטריונים.

אבי צרפתי: זה ישנו בהמלצות.

משה שרוני: לא ראיתי את זה.

יהושע מניביצקי: אני מצטרף להצעה של חה"כ טל.

יהושע מניביצקי: היתה פה ועדה שעבדה מאוד קשה, והגענו פעם ראשונה לסיכום עם הביטוח הלאומי שתמיד התנגד.

יהושע מניביצקי: ההצעה שלנו היא שיפור של הצעתו של חה"כ טל.

יהושע מניביצקי: כל הנקודות שהוא העלה מוסכמים על ביטוח לאומי.

יהושע מניביצקי: ביחד בפעם הראשונה אפשר להגיע להצעה מוסכמת.

יהושע מניביצקי: נתנו פתרונות לכל השאלות שהיו"ר העלה: מה זה מובטל, מתי נסגר עסק וכו'.

יהושע מניביצקי: עבדנו שעות רבות, וחבל שהעבודה הזאת תלך לאיבוד.

יהושע מניביצקי: הביטוח הלאומי מסכים לזה.

יהושע מניביצקי: לכן, צריך לשלב כוחות ולהגיע למשהו.

איתן אליבי: יש ציבור גדול של עצמאים, שעמדת הביטוח הלאומי מוזרה לגביו.

איתן אליבי: הם שילמו את דמי האבטלה.

איתן אליבי: זה ציבור שהיה עשרות שנים עצמאי, ובאיזה יום השתנה הסטטוס שלהם לעצמאים.

איתן אליבי: להם אי אפשר להגיד: לא שילמתם.

איתן אליבי: להם הביטוח הלאומי יכול לשלם מיידית, והוא לא עשה את זה הרבה שנים.

איתן אליבי: אם יחולו אחת מהצעות החוק האלה, לגביהם התשלום יכול להיות מיידי.

איתן אליבי: מדובר בעשרות אלפי עצמאים שהיו עשרות שנים שכירים ושילמו את דמי האבטלה.

רן כהן: במקרה שבו אדם שילם ברצף מעל שנתיים-שלוש, הוא יהיה זכאי.

איתן אליבי: הוא היה חודש אחד עצמאי והפך להיות שכיר.

משה שרוני: כל הנושא הזה מורכב, אבל יש פתגם עתיק שאומר: אתה מרוויח, אתה מפסיד - אתה נקרא סוחר.

רועי קרת: אין לי מה להוסיף על מה שאמר צרפתי.

רועי קרת: שנינו ישבנו באותה ועדה.

רועי קרת: כמו שהוא ציין, מי שמחליט זאת מנהלת המוסד, והיא עוד לא החליטה.

משה שרוני: מתי המנהלת קיבלה את הדוח?

רועי קרת: בשנת 2005.

רן כהן: שנה וחצי לא מספיקות?

רן כהן: אין מנהלת.

משה שרוני: יש מועצה.

משה שרוני: יש ויכוח מי ייכנס למועצה ומי לא ייכנס למועצה.

רן כהן: האם יש הסכמה על איחוד ההצעות?

אורית נוקד: כן.

משה שרוני: היות והבנו את הכל, ואנחנו מצטערים שהביטוח הלאומי לא היה מסוגל לקרוא את הדו"ח במשך שנה וחצי...

דוד טל: הם היו מסוגלים, אבל הם פשוט התעצלו.

משה שרוני: הם לא היו מעוניינים בזה.

משה שרוני: אני רוצה לסכם את הישיבה.

משה שרוני: הוועדה קוראת למוסד לביטוח לאומי ולאוצר להגיש לוועדה תוך 45 יום עקרונות לתשלום דמי אבטלה לעצמאים.

משה שרוני: כשאני אומר 45 יום, זה 45 יום.

משה שרוני: הנושא הזה הוא רציני מאוד.

משה שרוני: אנחנו לא יכולים להפקיר אנשים, ששילמו כל החיים שלהם מס הכנסה וביטוח לאומי.

רן כהן: תוסיף לזה, שאתה מטיל על שלושת היוזמים העיקריים לשבת ביחד ולהכין גם הם עקרונות.

דוד טל: אני מקבל את מה שאמר היושב ראש.

דוד טל: לי יהיה קל להסתדר עם האוצר, ולו רק שהאוצר ינסח משהו.

אורית נוקד: גם אני.

משה שרוני: תודה רבה, הישיבה נעולה.